BEM ถือฤกษ์ 09.09 น. ยื่นซอง “สายสีส้ม” มั่นใจผลงานในอดีตการันตีฝีมือ
การประมูลรถไฟฟ้าสายสีส้ม “บางขุนนนท์-มีนบุรี” 1.2 แสนล้าน “BEM” เข้ายื่นข้อเสนอรายแรก ถือฤกษ์ 09.09 น. ขนเอกสารกว่า 300 กล่องดารันตีผลงาน
การประมูลรถไฟฟ้าสายสีส้ม “บางขุนนนท์-มีนบุรี” 1.2 แสนล้าน “BEM” เข้ายื่นข้อเสนอรายแรก ถือฤกษ์ 09.09 น. ขนเอกสารกว่า 300 กล่องดารันตีผลงาน
27 ก.ค. 2565

ผู้สื่อข่าวรายงานว่า บรรยากาศที่การรถไฟฟ้าขนส่งมวลชนแห่งประเทศไทย (รฟม.) ได้เปิดให้เอกชนยื่นข้อเสนอประมูลโครงการรถไฟฟ้าสายสีส้ม ช่วงบางขุนนนท์ – มีนบุรี (สุวินทวงศ์) ตั้งแต่เวลา 09.00-15.00 น. โดยบรรยากาศในช่วงเช้าเป็นไปอย่างคึกคัก โดยบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM นำโดยนายวิทูรย์ หทัยรัตนา รองกรรมการผู้จัดการปฏิบัติการและวิศวกรรมระบบราง BEM ใช้ฤกษ์ 09.09 น. เข้ายื่นข้อเสนอเป็นรายแรก โดยยื่นข้อเสนอในนาม BEM มีผู้รับเหมางานโยธาคือ บริษัท ช.การช่าง จำกัด (มหาชน) พร้อมเอกสารประกอบการยื่นข้อเสนอรวมกว่า 300 กล่อง ซึ่งบรรทุกมากับรถ 6 ล้อ 6 คัน
นายวิทูรย์ เปิดเผยว่า การยื่นซองข้อเสนอครั้งนี้ บริษัทมีความมั่นใจและมีประสบการณ์ความรู้ในการทำงานในระบบรถไฟฟ้าใต้ดินเยอะ จากที่ผ่านมามีผลงานการพิสูจน์แล้ว เชื่อว่าโครงการที่ผ่านมา จะทำให้สายสีส้มสามารถดำเนินการได้ดียิ่งขึ้น
สำหรับหลักเกณฑ์ที่ การรถไฟฟ้าขนส่งมวลชนแห่งประเทศไทย (รฟม.) เคร่งครัดในเรื่องของเทคนิค ด้านอุโมงค์ นายวิทูรย์ มองว่า  ช.การช่างฯ มีประสบการณ์ด้านการทำอุโมงค์ เห็นได้จากผลงานโครงการรถไฟฟ้าสายสีน้ำเงิน ซึ่งเรื่องนี้มีความมั่นใจมาก
อย่างไรก็ตามสำหรับเอกชนที่ซื้อซองเอกสาร และมีสิทธิในการยื่นข้อเสนอครั้งนี้มี 14 ราย ประกอบด้วย 1.บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM 2.บริษัท ซิโน–ไทย เอ็นจีเนียริ่ง แอนด์ คอนสตรัคชั่น จำกัด (มหาชน) หรือ STEC 3. บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD 4.บริษัท ระบบขนส่งมวลชนกรุงเทพ จำกัด (มหาชน) หรือ BTSC 5.บริษัท ช.การช่าง จำกัด (มหาชน) หรือ CK 6.China Harbour Engineering Company Limited
7.บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS 8.โตคิว คอนสตรัคชั่น คัมพานี ลิมิเต็ด 9.Incheon Transit Corporation 10. บริษัท ยูนิค เอ็นจิเนียริ่ง แอนด์ คอนสตรัคชั่น จํากัด (มหาชน) หรือ UNIQ 11.บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF 12.RH International (Singapore) Corporation PTE. LTD. 13.Kumagai Gumi Co., LTd. และ 14.บริษัท ซีเมนต์ โมบิลิตี้ จำกัด